На основу члана 2.12. став (5) Изборног закона Босне и Хрцеговине („Службени гласник Босне и Херцеговине“, број 23/01, 7/02, 9/02, 20/02, 25/02-исправка, 4/04, 20/04, 25/05, 52/05, 65/05-исправка, 77/05, 11/06, 24/06, 32/07, 33/08, 37/08, 32/10, 18/13, 7/14 и 31/16), члана 7. а) Упутства о утврђивању квалификација, број и именовању чланова изборне комисије основне изборне јединице у БиХ-Пречишћен текст („Службени гласник Босне и херцеговине“, број 29/18 и 36/19) и члана 36. Статута општине Вишеград („Службени гласник општине Вишеград“, број 6/17 и 3/19), Скупштина општине Вишеград на сједници одржаној 01.08.2019. године, о б ј а в љ у ј е

**ЈАВНИ ОГЛАС**

**за именовање једног члана**

**Општинске изборне комисије Вишеград**

**Члан 1.**

Скупштина општине Вишеград објављује Јавни оглас за именовање једног члана

Општинске изборне комисије Вишеград (у даљем тексту: Општинска изборна комисија).

Чланове Општинске изборне комисије именује Скупштина општине Вишеград, уз сагласност Централне изборне комисије Босне и Херцеговине на период од 7 (седам) година, а мандат почиње да тече од дана давања сагласности централне изборне комисије БиХ.

**Члан 2.**

Кандидат за члана Општинске изборне комисије мора испуњавати следеће опште услове:

1. да је лице са правом гласа,
2. да је лице са одговарајућом стручном спремом и искуством у спровођењу избора.

**Члан 3.**

Поред општих услова из члана 2. ове одлуке, кандидат за члана Општинске изборне комисије мора испуњавати и следеће услове:

1) да има пребивалиште у општини Вишеград,

2) да има завршен факултет, VII/1 степен стручне спреме или завршен факултет Болоњског система студирања са најмање 180 ETCS,

3) да посједује искуство у провођењу избора

Под искуством у провођењу избора подразумијева се:

а) чланство у изборној комисији

б) чланство у бирачком одбору на изборима обухваћенм Изборним законом БиХ,

Изузетно од одредбе из става (2) тачка 1) овог члана, члан Општинске изборне комисије може бити лице са пребивалиштем из друге општине, уколико нема кандидата са пребивалиштем у општини Вишеград који испуњавају услове тражене јавним огласом.

Изузетно од одредбе из става (2) тачка 2) овог члана, члан Општинске изборне комисије може бити лице које има завршену вишу школу, односно VI степен стручне спреме, уколико је потребно испоштовати одредбе члана 2.14. став (1) Изборног закона БиХ или уколико нема кандидата који испуњавају услове из члана 2. тачка 2).

**Члан 4.**

У складу са чланом 2.3. и чланом 2.12. став (7) Изборног закона БиХ, за члана Општинске изборне комисије не може бити именовано лице

1. које се не може кандидовати у смислу одредби чланова 1.6, 1.7 и 1.7а Изборног закона БиХ,
2. које је члан највишег извршно-политичког органа политичке странке или коалиције (предсједник, потпредсједник, генерални секретар или члан извршног одбора или главног одбора),
3. које је носилац изабраног мандата или је члан извшног органа власти, осим у случајевима предвиђеним чланом 2.12 став (4) Изборног закона БиХ,
4. које је кандидат за изборе за било који ниво власти и
5. којем је изречена казна за радњу која представља тежу повреду изборних закона или прописа за коју је лично одговоран, у последње четири године, рачунајући од дана правоснажности одлуке.
6. које је заступник, односно пуномоћник политичког субјекта које учествује на изборима,
7. које је правоснажном судском пресудом осуђено на казну затвора у трајању од шест мјесеци или дуже.
8. Централна изборна комисија БиХ одлучиће да ли тежина повреде или лична одговорност у смислу тачке 5. овог члана чине лице неподобним да буде члан изборне комисије.

**Члан 5.**

Састав општинске изборне комисије Вишеград мора бити мултиетничан и одржавати заступљеност конситутивних народа у општини, укључујући и остале, а према последњем попису становништва проведеном на државном нивоу.

У саставу Општинске изборне комисије биће осигурана заступљеност полова у складу са Законом о равноправности полова.

**Члан 6.**

Кандидати су дужни приложити следећу документацију:

1. пријаву на јавни оглас за именовање једног члана Општинске изборне комисије Вишеград,
2. диплому о завршеном факултету,
3. образац PBA-3 о пребивалишту кандидата (не старији од три мјесеца од дана издавања од стране надлежног органа),
4. доказ о потребном искуству у провођењу избора (овјерена копија или извод из службеног гласника акта о именовању за члана изборне комисије, потврда надлежне изборне комисије о именовању и раду у бирачком одбору у којем је имановани кандидат био члан бирачког одбора, те податак да је именовани кандидат био ангажован у раду бирачког одбора и обављао ову дужност),
5. својеручно потписана и од надлежног органа овјерена изјава о националном изјашњењу кандидата са последњег пописа становништва у БиХ,
6. својеручно потписана и од надлежног органа овјерена изјава о непостојању сметњи из члана 2.3 и члана 2.12 став (7) Изборног закона БиХ,
7. фотокопија личне карте.

Документи који се достављају као доказ о испуњавању услова из јавног огласа могу бити оригинал или овјерене фотокопије.

**Члан 7.**

Поступак по јавном огласу провешће Комисија за провођење поступка по Јавном огласу (у даљем тексту: Конкурсна комисија) коју именује Скупштина општине Вишеград.

По затварању јавног огласа конкурсна комисија из става један овог члана поднијеће Скупштини општине извјештај који ће садржавати податке о свим кандидатима, извјештај о проведеном интервјуу са кандидатима који испуњавају услове јавног огласа и ранг-листу са редослиједом кандидата према постигнутом успјеху.

**Члан 8.**

Јавни оглас за именовање једног члана Општинске изборне комисије Вишеград објавиће се у „Службеном гласнику Републике Српске“, Web страници општине Вишеград и на огласној табли општине.

**Члан 9.**

Рок за подношење пријава је осам дана од дана последњег објављивања.

**Члан 10.**

Ова одлука ступа на снагу осмог дана од дана објављивања у „Службеном гласнику општине Вишеград“.

СКУПШТИНА ОПШТИНЕ ВИШЕГРАД

ПОТПРЕДСЈЕДНИК СО

Број: 01-013-191/19

Датум: 05.08.2019. године Миладин Милићевић